《送公择入浙》
宋代·赵蕃

日者君过我，今焉我辞君。
楚荆易得秋，霜霰行在辰。
我车甫来归，君骑已在门。
喜我更安健，劳言再三陈。
已焉忽谓我，我行不逡巡。
问君何因尔，欲语声辄吞。
我自解君意，操袂增酸辛。
男儿志四方，怀安实败名。
不见折胁雎，慷慨西入秦。
君行其有合，宿愤当一伸。
造物固甚巧，颇解戏弄人。
愿君稍安之，无为自伤神。
诸孙君好交，送君必以文。
可慰别后览，何忧去装贫。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。